钦定古今图书集成/理学汇编/学行典/第177卷 > 孝经 > 《丧亲章》
## 钦定古今图书集成/理学汇编/学行典/第177卷 > 孝经 > 《丧亲章》

子曰：“孝子之丧亲也，哭不偯，礼无容，言不文，服美不
安，闻乐不乐，食旨不甘，此哀戚之情也。三日而食，教
民无以死伤生，毁不灭性，此圣人之政也。丧不过三
年，示民有终也。”

〈疏〉正义曰：此夫子述《丧亲》之义。言孝子之丧亲，哭以气竭而止，不有馀偯之声，举措进退之礼，无趋翔之容。

为之棺椁衣衾而举之，陈其簠簋而哀戚之；擗踊哭
泣，哀以送之；卜其宅兆而安措之。为之宗庙，以鬼享
之；春秋祭祀，以时思之。生事爱敬，死事哀戚，生民之
本尽矣，死生之义备矣，孝子之事亲终矣。

〈疏〉《正义》曰：此言“送终之礼”，及三年之后宗庙祭祀之事也。